
Për pjesëmarrje në operacionin ushtarak NTM-I (Nato Training Mission Iraq)

Në mbështetje të nenit 100 të Kushtetutës, të nenit 7 të ligjit nr.9363, datë 24.3.2005 “Për mënyrën dhe procedurat e vendosjes dhe kalimit të forcave ushtarake të huaja në territorin e Republikës së Shqipërisë, si dhe për dërgimin e forcave ushtarake shqiptare jashtë vendit”, të ndryshuar, dhe të pikës 6 të nenit 14 të ligjit 8671, datë 26.10.2000 “Për pushtetet dhe autoritetet e komandimit e të drejtimit strategjik të Forcave të Armatosura të Republikës së Shqipërisë”, të ndryshuar, me propozimin e Ministrit të Mbrojtjes, Këshilli i Ministrave


Vendosi:

1. Dërgimin me mision, në operacionin ushtarak NTM-I (NATO Training Mission Iraq), të dy ushtarakëve të Forcave të Armatosura të Republikës së Shqipërisë.
2. Misioni është edukimi dhe trajnimi i personelit të forcave të sigurisë irakiane, pranë komandës irakiane të stërvitjes.
3. Kohëzgjatja e këtij misioni është 2 (dy) vjet.
4. Ministria e Mbrojtjes të përballojë, për ushtarakët pjesëmarrës në këtë operacion, shpenzimet, përkatësisht, për:
- shpërblimin për vështirësi shërbimi, në masën 9000 (nëntë mijë) lekë në ditë, përveç pagës mujore;
- akomodimin (fjetje, ngrohje, ujë);
- ushqimin;
- energjinë elektrike dhe lavanterinë;
- qiranë e magazinimit;
- karburantin;
- evakuimin mjekësor;
- siguracionin, mirëmbajtjen dhe riparimet e automjetit, siguracionin shëndetësor, telefoninë fikse dhe të lëvizshme, përkthyesin;
- çdo shpenzim tjetër për mbarëvajtjen e kryerjes së operacionit.
5. Ngarkohet Ministria e Mbrojtjes për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

